รัฐบาลเตรียมความพร้อมสูงสุดในการดูแลประชาชน ร่วมเฝ้าทูลละอองธุลีพระบาทเสด็จออกสีหบัญชร พระที่นั่งสุทไธสวรรยปราสาท ในวันที่ 6 พฤษภาคมนี้
นางพัชราภรณ์ อินทรียงค์ ปลัดสำนักนายกรัฐมนตรี พร้อมคณะลงพื้นที่ตรวจความเรียบร้อย บริเวณหน้าสีหบัญชร พระที่นั่งสุทไธสวรรยปราสาท เพื่อเตรียมความพร้อมในการดูแลอำนวยความสะดวกให้แก่ประชาชนที่ร่วมเฝ้าทูลละอองธุลีพระบาทเสด็จออกสีหบัญชร พระที่นั่งสุทไธสวรรยปราสาท ให้ดีที่สุด รวมทั้งการติดตั้งเครื่องพ่นละอองน้ำเพื่อระบายความร้อน และการจัดสรรพื้นที่ให้ผู้พิการ ผู้สูงอายุ และกลุ่มชาติพันธุ์ รวมทั้งได้ตรวจดูแลความเรียบร้อยของพื้นที่จัดอาหารพระราชทาน บริเวณสวนสราญรมย์ และถนนเจริญกรุง ซึ่งจะจัดเป็น Street Food ให้แก่ประชาชน         ส่วนกรุงเทพมหานครจัดเตรียมห้องสุขาเคลื่อนที่ไว้บริการในสวนสราญรมย์และในจุดต่าง ๆ ตลอดจนพื้นที่ใกล้เคียง เช่น วัดพระเชตุพนวิมลมังคลารามฯ หรือ วัดโพธิ์ หน่วยบัญชาการรักษาดินแดน และพื้นที่โดยรอบท้องสนามหลวง ซึ่งเป็นจุดที่จะให้ประชาชนพักรอและรับประทานอาหารก่อนเข้าสู่พื้นที่เฝ้าทูลละอองธุลีพระบาท        ทั้งนี้ สำนักงานปลัดสำนักนายกรัฐมนตรีได้จัดทำเข็มกลัดที่ระลึกตราสัญลักษณ์พระราชพิธีบรมราชาภิเษก พิมพ์ข้อความ “เสด็จออกสีหบัญชร 6 พฤษภาคม 2562” จำนวน 100,000 เข็ม การประปานครหลวงจัดทำกระบอกน้ำพลาสติกชนิดพกพาประดับตราสัญลักษณ์พระราชพิธีบรมราชาภิเษก จำนวน 300,000 ใบ เพื่อมอบให้แก่ประชาชนที่ไปร่วมเฝ้าฯ ถวายพระพรชัยมงคล ณ จุดคัดกรอง 6 จุด คือ ใต้สะพานพระปิ่นเกล้า พระแม่ธรณีบีบมวยผม ท่าช้าง สะพานช้างโรงสี สะพานมอญ และสะพานเจริญรัช        นางพัชราภรณ์ อินทรียงค์ กล่าวเพิ่มเติมว่า ภายหลังเสร็จพระราชพิธีเสด็จออกสีหบัญชร เวลาประมาณ 19.00 น. บริเวณท้องสนามหลวง จะมีการแสดงอากาศยานไร้คนขับ (โดรน) แปรอักษรถวายราชสดุดีจักรีวงศ์ Light &amp; Sound เฉลิมพระเกียรติฯ ซึ่งการแสดงครั้งนี้เป็นนวัตกรรมที่คิดค้นและประดิษฐ์โดยฝีมือคนไทยเป็นครั้งแรกในการเขียนโปรแกรมควบคุมอากาศยานไร้คนขับ (โดรน) ให้บินอยู่ในอากาศได้ทีละหลาย ๆ ลำ และจะนำไปจัดแสดงในส่วนภูมิภาคเนื่องในวันสำคัญต่าง ๆ อีก 8 ครั้ง